TISCO ประเดิมสวย
กลุ่มทิสโก้ TISCO แจ้งผลประกอบการไตรมาส 2/60 ออกมาได้สวย
13 ก.ค. 2560

ลูบคมตลาดทุน : ธนชัย ณ นคร
กลุ่มทิสโก้ TISCO แจ้งผลประกอบการไตรมาส 2/60 ออกมาได้สวยงาม
กำไรสุทธิ 1,505 ล้านบาทเพิ่มขึ้น 25% จากไตรมาส 2/59
และเพิ่มขึ้นเล็กน้อย 1% จากไตรมาส 1/60
ตัวเลขกำไรที่ว่านี้ดีกว่าที่นักวิเคราะห์คาดการณ์ไว้ด้วย
สินเชื่อแม้จะเติบโตติดลบ 2%
แต่ตัวเลขเงินกองทุนต่อสินทรัพย์ยังเพิ่มขึ้นไปแตะ 20.5% น่าจะสูงสุดในระบบธนาคารพาณิชย์
เท่านั้นยังไม่พอ
Coverage Ratio ได้เพิ่มจาก 164% จากไตรมาส 1/60 ขึ้นมาเป็น 174% ในไตรมาสล่าสุด
ขณะที่ตัวเลขหนี้ที่ไม่ก่อให้เกิดรายได้ขยับลงมาเหลือเพียง 2.41%
วานนี้นักวิเคราะห์หลักทรัพย์ต่างยังคงแนะนำ “ซื้อ” TISCO
ราคาเป้าหมายสูงสุดอยู่ 92 บาทที่ให้โดย บล.โนมูระ พัฒนสิน
ส่วนราคาเฉลี่ยจาก 7 โบรกฯจะอยู่ประมาณ 84.00 บาท
ว่ากันว่ากลุ่มทิสโก้เป็นบริษัทจดทะเบียน(บจ.)แห่งแรกที่แจ้งผลประกอบการ Q2 สวยๆแบบนี้
จะเป็นเซนติเมนต์(Sentiment) ที่ดีกับตลาดหุ้น
ทำให้เกิดความเชื่อมั่นและมี “แรงซื้อ” เข้ามาในตลาดหุ้นวานนี้
สเต็ปต่อไปที่ต้องลุ้นกันคือหุ้นในกลุ่มธนาคารตัวอื่นๆเป็นอย่างไร
วันศุกร์ที่ 14 กรกฎาคมนี้หุ้น KKP และ TCAP ก็จะแจ้งผลประกอบการ Q2 ตามมา
หากดูจากการคาดการณ์ของนักวิเคราะห์
น่าจะทุกโบรกฯ เลยนะที่คาดว่าทั้ง KKP และ TCAP จะมีผลกำไรที่งดงาม
อย่าง บล.เคจีไอฯ คาด TCAP มีกำไรสุทธิ 1,575 ล้านบาทเพิ่มขึ้น 7.4%
และ KKP จะมีกำไรสุทธิ 1,410 ล้านบาทเพิ่มขึ้น 8.7%
หากทั้ง 2 แบงก์โชว์ตัวเลขได้สวยกว่าคาดการณ์ก็ยิ่งเป็นแรงบวกต่อภาวะตลาดโดยรวมขึ้นไปอีก
แต่ก็อย่างว่านะต้องไปลุ้นกับหุ้นแบงก์ขนาดใหญ่ 4 แห่งในสัปดาห์หน้า
ทั้ง BBL, KTB, KBANK และ SCB
ทั้งหมดนี้เป็นหุ้นที่นักลงทุนจับตามองมากสุด
KBANK และ BBL ถูกมองว่ากำไรจะเพิ่มขึ้นจากไตรมาส 2/59
ส่วน KTB กับ SCB อาจปรับลง
หากกำไร 4 แบงก์ใหญ่ออกมาตามที่โบรกฯคาดก็ไม่น่าห่วงเท่าไหร่
แต่หากออกมาต่ำกว่าที่คาดไว้
ก็ต้องตัวใครตัวมันไว้ก่อน
เพราะผลประกอบการในกลุ่มธนาคารไม่ว่าจะดีหรือไม่ดีจะมีนัยสำคัญหรือสะท้อนไปยัง บจ. อื่นๆในตลาดหุ้น
จึงต้องมาลุ้นครับและภาวนาให้ 4 แบงก์ใหญ่ออกมาดี
หรือเลวร้ายสุดก็ให้เป็นไปตามคาดการณ์ของนักวิเคราะห์
หรือหากกำไร 4 แบงก์ใหญ่เพิ่มขึ้นมากกว่าที่คาดกันไว้
แต่หนี้เสียก็ยังเพิ่มขึ้นอีกด้วย
ตัวเลขที่ออกมาแบบนี้ถือเป็นสัญญาณที่ไม่ดี
หุ้นอาจถูกขายทิ้งได้ง่ายๆ
หลังการประกาศหุ้นในกลุ่มธนาคารต่อไปก็น่าจะเป็น DTAC และ SCC แต่นักลงทุนน่าจะติดตามผลประกอบการของ SCC มากกว่า
ข่าวว่าตัวเลขกำไรอาจไม่ดีนักได้รับราวๆ 1.28 หมื่นล้านบาทลดลง 20%
ปัจจัยหลักๆ มาจากส่วนแบ่งรายได้จากธุรกิจปิโตรเคมีลดลง
ก่อนหน้านี้นักวิเคราะห์ต่างบอกว่าภาพรวมผลประกอบการของบจ.Q2 ไม่ค่อยดีนัก
โอกาสกำไรปรับลดลงมีค่อนข้างสูง
ก็ได้แต่แอบหวังว่าหุ้นบิ๊กแคปทั้งหลาย
จะมีเซอร์ไพรส์บ้าง